Ψαμμήτιχος Β΄ της Αιγύπτου

Ο Ψαμμήτιχος Β΄ της Αιγύπτου ήταν Φαραώ της Αιγύπτου από την 26η δυναστεία μεταξύ 595 π.Χ. και 589 π.Χ., γιος και διάδοχος του Φαραώ της Αιγύπτου Νεχώ Β'. Ο Ψαμμήτιχος Β' ήταν επικεφαλής εκστρατείας το 592 π.Χ. την τρίτη χρονιά της βασιλείας του μέχρι τον τέταρτο καταρράκτη του Νείλου όπου συνέτριψε το βασίλειο του Χούς όπως περιγράφει μια σύγχρονη στήλη στο Καρνάκ. Μια επιγραφή στα Ελληνικά στο κολοσσιαίο άγαλμα του Ραμσή Β' αναφέρει ότι έφτασε ως την Κερκίς στον 5ο καταρράκτη του Νείλου όπου βρισκόταν το βασίλειο του Χούς το οποίο ταυτίζεται με την σημερινή Αιθιοπία.

 Ήταν η πρώτη σύγκρουση ανάμεσα στην Αίγυπτο και την Νουβία από την εποχή της βασιλείας του Τανταμανί, ένας Χουσίτης βασιλιάς με το όνομα Ανλαμανί είχε αναβιώσει την δύναμη του βασιλείου του Ναπάτα. Οι Χουσίτες είχαν ισχυροποιηθεί τόσο πολύ που είχαν φιλοδοξία να καταλάβουν ακόμα και την Αίγυπτο, ο Ψαμμήτιχος Β' με την εκστρατεία του αυτή είχε στόχο να εξουδετερώσει τις συγκεκριμένες φιλοδοξίες τους. Ο Αιγυπτιακός στρατός έφτασε μέχρι την πρωτεύουσα των Χουσιτών Ναπάτα όπου σε μια σειρά από μάχες λεηλάτησε τους ναούς και κατέστρεψε τα βασιλικά Κουσίτικα αγάλματα την εποχή της βασιλείας του Ασπέλτα νεώτερου αδελφού του Ανλαμανί. Η εκστρατεία του Ψαμμήτιχου είχε τελικά τεράστια σημασία για την Αίγυπτο αφού οι Χουσίτες αναγκάστηκαν να μετακινήσουν την πρωτεύουσα τους από την Ναπάτα ακόμα νοτιότερα στην Μερόη. Ο Ψαμμήτιχος τελικά δεν εκμεταλλεύτηκε την τεράστια νίκη του αφού μετά την εκστρατεία του επανήλθε στον πρώτο καταρράκτη και η Ελεφαντίνη εξακολουθούσε να είναι το νοτιότερο σύνορο της Αιγύπτου. Το 591 π.Χ. τον τέταρτο χρόνο της βασιλείας του έκανε εκστρατεία στην Παλαιστίνη προκειμένου να βοηθήσει τον βασιλιά του Ιούδα Σεδεκία στην άμυνα του απέναντι στους Βαβυλώνιους. Ο Ψαμμήτιχος Β' εκτός από πολύ σκληρός πολεμιστής ήταν επιπλέον και εκπληκτικός οικοδόμος κατασκευάζοντας πλήθος τεράστια κτίσματα από γρανίτη και πολύτιμες πέτρες όπως τουρκουάζ που σώζονται μέχρι τις μέρες μας. Με πρωτοβουλία του Ψαμμήτιχου Β' ένα ζεύγος από 21.79 μέτρα ύψους από οβελίσκους ανεγέρθησαν στον ναό της Ηλιούπολης, αυτοί καταστράφηκαν από τους Πέρσες του Καμβύση το 525 π.Χ. και ο Ρωμαίος αυτοκράτορας Οκταβιανός Αύγουστος μετέφερε έναν από αυτούς στην Ρώμη. Το σημαντικότερο οικοδόμημα του Ψαμμήτιχου Β' ήταν ο ναός στο Χιμπίς αφιερωμένος στην τριαδική θεότητα Αμούν, Μούτ και Χονσού με προορισμό την λατρεία του Οσίρη διαστάσεων 19.5 Χ 26 μέτρα. Ο ναός αυτός ήταν οικοδομημένος στις όχθες μιας λίμνης που αποξηράνθηκε αργότερα, η τελειοποίηση του ολοκληρώθηκε από τον Πέρση βασιλιά Δαρείο Β'. Το 1832 ήταν ο πιο καλοδιατηρημένος ναός στην Αίγυπτο, τότε έπεσε η οροφή του για την κατασκευή ενός εργοστασίου αλουμινίου. Ο Ψαμμήτιχος Β' πέθανε το 589 π.Χ., τον διαδέχθηκε ο γιος του Απρίης. Peter Clayton, Chronicle of the Pharaohs, Thames and Hudson, 1994. p.195 Charles Bonnet & Dominique Valbelle, The Nubian Pharaohs, The American University in Cairo Press, 2005. p.166-167 Alan B. Lloyd, 'The Late Period' in The Oxford History of Ancient Egypt (ed. Ian Shaw), Oxford Univ. Press 2002 paperback, p.381 Dieter Arnold, Temples of the Last Pharaohs, Oxford University Press, 1999. p.76 Nestor L'Hôte, Sur le Nil avec Champollion: Lettres, journaux et dessins inédits de Nestor L'Hôte: premier voyage en Egypte, 1828-1830